|  |
| --- |
| Social- og Ældreministeriet  Att.: masz@sm.dk |

# Høringssvar over udkast til lov om velfærdsaftaler

Danske Handicaporganisationer (DH) takker for muligheden for at komme med bemærkninger til udkastet til lov om velfærdsaftaler.

Nedenstående bemærkninger er alene til den del af velfærdsaftalen, der er målrettet ældreområdet.

Det fremgår af lovforslaget at en række paragraffer i serviceloven er undtaget fra forsøget, da hjælpen efter disse paragraffer primært gives til mennesker med handicap og psykisk lidelse. Det fremgår endvidere, at hvis man modtager hjælpen, sammen med typer af hjælp, der primært gives til mennesker med handicap og psykiske lidelser, er man ikke omfattet af velfærdsaftalen. Dette for at afgrænse velfærdsaftalen til at omfatte ældreområdet.

DH vil gøre opmærksom på, at der er mennesker med handicap mellem 18-65 år, der alene modtager hjemmehjælp efter § 83 og som derfor, som DH læser aftalen, ikke nødvendigvis er undtaget velfærdsaftalen. Derudover er det uklart for DH, hvordan modtagere af hjælpemidler efter servicelovens § 112, placerer sig. Der vil også være mennesker med handicap, der alene modtager hjælpemidler som deres kompenserende støtte. § 112 nævnes dog ikke under rækken af §§ fra serviceloven, som ellers nævnes som værende en del af hjælpen til mennesker med handicap og psykiske lidelser. Derudover er det også vanskeligt at vurdere, hvordan modtagere af genoptræning efter servicelovens § 86 placerer sig.

DH vil derfor kraftigt opfordre til, at de lokale handicapråd inddrages i udmøntningen af velfærdsaftalen i de enkelte kommuner, så det sikres, at der ikke er mennesker med handicap, der får forringet deres muligheder og rettigheder.

Med venlig hilsen

Thorkild Olesen

*formand*